text: Daniel drømmer om Vinter-OL
  06 november 2017 kl. 08.54
  Selvom Daniel Wagner normalt er god til at løbe stærkt og hoppe langt, satser han nu på at komme med på det danske hold til de Paralympiske Vinterlege i Sydkorea.
  Så sent som i juli måned blev Daniel Wagner fra Vejle verdensmester i længdespring for benamputerede. Nu satser han på at kvalificere sig til vinterlegene i disciplinen snowboard.
  - Det er en drøm, der går i opfyldelse, hvis jeg kvalificerer mig. Jeg har altid kørt snowboard, også før jeg mistede mit ene ben, fortæller Daniel Wagner til Parasport Danmark.
  Daniel Wagner har trænet sammen med det finske snowboardhold og mener selv, at der er gode chancer for at komme med til PyeongChang i Sydkorea.
  Vejlenseren skal blot hente et enkelt point i ét af sæsonens løb for at komme med på holdet.
  Kvalifikationen finder sted i Holland den 14. til 16. november.
  
  